La pel·lícula ‘La maternal’ i els documentals ‘Hotel Explotación: las Kellys’ i ‘La Revolución bailando’ centren la cartellera especial del cinema Tívoli pel Dia Internacional de les Dones
2025-07-24

Febrer queda arrere en el calendari i març arriba fent-se lloc en una cartellera de cinema on també hi ha i ha d’haver-hi espai per a la reivindicació de la Igualtat. Així, el primer cap de setmana del mes i davant la pròxima celebració del Dia Internacional de les Dones, el cinema Tívoli centra la seua programació en tres propostes molt compromeses amb la perspectiva i la igualtat de gènere: dos documentals, Hotel Explotación: las Kellys i La revolución bailando i la pel·lícula La maternal.

Les persones que acudisquen al cinema Tívoli, tant el divendres 3 com el dissabte 4 de març, a les 19.30, podran veure dos documentals seguits amb la perspectiva de gènere com a estendard. El primer d’ells és Hotel Explotación: las Kellys, dirigit per Georgina Cisquella i dona veu a les netejadores, “les que netegen els hotels”, les anomenades cambreres de pis, mostrant el seu recorregut des de la invisibilitat individual a la lluita com a col·lectiu. La cineasta, que ja ha retratat altres reivindicacions laborals, presenta el periple de dos anys d’algunes de les protagonistes de l’Associació Las Kellys, que es reparteix per quasi tot el país. Al llarg del documental, s’intenta posar el focus en la precarietat que pateixen aquestes dones, més de 200.000 a Espanya, en el seu treball diari, i acompanyar-les en el seu procés d’apoderament social.

El segon documental que alberga el cinema Tívoli, amb projecció també el 3 de març, és La revolución bailando. Codirigit per Julia Rebato i Eli Martín, es tracta d’un documental que recorre la història de Les Chillers, un grup musical referent de l’underground madrileny i de la defensa dels drets LGTBIQ+. Ho componen sis dones que en el seu moment es van ajuntar amb la finalitat de divertir-se i passar-s’ho bé i que van acabar liderant una revolució a colp de música, amor lliure i bon rotllo. Van decidir fer la revolució ballant i llançar un missatge feminista i lliure. El seu compromís activista i la circumstància política i social que existia els va donar l’impuls per a convertir-se en artistes.

La programació del cap de setmana es completa amb l’arribada al cinema Tívoli de la pel·lícula espanyola La maternal, amb projeccions el divendres 3 i el dissabte 4 de març, a les 22.30 h. Escrita i dirigida per Pilar Palomero, directora de la Millor Pel·lícula en els Goya de 2021 per Las Niñas, la pel·lícula va aterrar en els Premis Goya 2023 amb tres nominacions (millor pel·lícula, millor directora i millor actriu revelació per a Ángela Cervantes). La maternal presenta a Carla, una xiqueta de 14 anys, salvatge i rebel que viu en circumstàncies humils als afores del seu poble i que té una relació molt difícil, pròxima a la toxicitat, amb la seua mare. Portada a una llar d’acolliment pels Serveis Socials de la localitat, Carla dona a llum i haurà d’enfrontar-se a un món de perplexitats i decisions encara majors, juntament amb una altra jove mare del centre.

Amb el mes de març, el Tívoli torna a recuperar els dissabtes de cinema. No obstant això, durant el seu primer cap de setmana, el diumenge 5 no hi haurà sessions perquè el Tívoli albergarà, a les 18.30 h, l’espectacle’ WOMAN by Aarón Vivancos’ per al qual s’han esgotat les entrades. Les entrades per a gaudir del cinema Tívoli a Burjassot tenen un preu únic de 4 euros i es poden adquirir telemàticament des de l’àrea de Cultura de la web municipal o a través de la pàgina web del cinema Tívoli. També es poden adquirir en la taquilla del cinema des de mitja hora abans de l’inici de cada projecció.

Les pel·lícules que arribaran al Tívoli el cap de setmana del 10 al 12 de març, seran Mòmies i Scream VI.